登育王山示現塔贈鄉璉與三上人
作者：王銍
朝代：宋

paragraphs: 危岫戴寶塔，亭亭起虛空。
金鐸韻廣樂，日夜鏘天風。
氣真逼雲漢，興逸追鸞鴻。
嘉有三禪子，超曠栖禪宮。
相追不憚遠，幽致惟我同。
興盡歸一默，人逐歸雲東。
平軒架絕壑，上與絕頂通。
滄溟忽破碎，百川競朝宗。
斜陽無遠近，山亂高低紅。
四表倏明晦，變化安可窮。
夜深風雨來，陰氣誇驕雄。
響劇百谷咽，靜若一氣融。
明發石路乾，清韻生寒松。